|  |  |
| --- | --- |
|  |  |
| Barne- og familiedepartementetPostboks 8036 Dep0030 OSLO |    |

Svar på søknad om unntak for Forvaltningsorganet for Opplysningsvesenets fond (FOVF) fra økonomireglementets krav til tidspunkt for oversendelse av årsrapport for statlige virksomheter.

Vi viser til brev fra Barne- og familiedepartementet (BFD) av 13. januar 2021 der departementet på vegne av Forvaltningsorganet for Opplysningsvesenets fond (FOVF) søker om varig unntak fra kravene i bestemmelser om økonomistyring i staten (bestemmelsene) om å utarbeide en egen årsrapport og varig unntak fra fristen for oversendelse av årsrapporten til departementet 15. mars.

**Begrunnelse for søknaden**

Bakgrunnen for at det søkes om varige unntak fra bestemmelsene punkt 1.6.1 om rapportering er nærmere omtalt i vedlagte brev fra FOVF av 8. januar 2021. FOVF forvalter Opplysningsvesenets fond (OVF) som er et særlovsselskap som følger regnskapsloven. FOVF er et forvaltningsorgan med særskilte fullmakter til bruttoføring utenfor statsbudsjettet som følger økonomiregelverket i staten.

Praksisen over mange år har vært å utarbeide en felles årsrapport for både FOVF og OVF. FOVF skriver at de i utgangspunktet kan avslutte regnskapet for FOVF innen 15. mars og avgi dette separat. FOVF er imidlertid av den oppfatning at informasjonsverdien av FOVF sitt regnskap alene er svært begrenset og at det er betydelig mer informativt å lese FOVF sitt regnskap sammen med regnskapet til OVF. Videre skriver FOVF at det er kostnadsdrivende å utarbeide to årsrapporter for henholdsvis FOVF og OVF.

Av brevet fra FOVF fremgår det at årsrapporten for OVF består av konsernregnskap som inkluderer et betydelig antall juridiske enheter i datterselskapene og at det derfor med dagens prosess for årsoppgjør og revisjon ikke er realistisk å kunne utarbeide årsrapporten for hele konsernet innen 15. mars. Avslutningsvis skriver FOVF at kravene til FOVF sin årsrapport etter bestemmelsene blir innholdsmessig ivaretatt i felles årsrapport med adskilte årsregnskap for OVF og FOVF.

Etter BFD sin vurdering er en egen årsrapport fra FOVF 15. mars uten resultatene fra OVF ikke hensiktsmessig. BFD viser i denne sammenheng til at det i bestemmelsene punkt 1.6.1 fremgår at årsrapporteringen skal beskrive måloppnåelse og resultater. For BFD er det vesentlig at årsrapporten samlet omtaler resultater og vurderer måloppnåelse opp mot de målene som er fastsatt for virksomheten, og utgifter til forvaltningen. Etter BFD sitt syn bør fristen flyttes til 1. mai for avgivelse av en fullstendig årsrapport, noe som gir mest mulig riktig bilde av virksomhetens mål og resultater for alle interessenter. I likhet med FOVF er BFD opptatt av effektive og gode rapporteringsrutiner fra virksomheten.

**DFØs vurdering av søknaden**

Det følger av bestemmelsene punkt 2.3.3 om rapportering at virksomheter skal utarbeide en årsrapport til departementet, som inneholder seks deler, jf. punkt 1.6.1. Fristen for oversendelse av årsrapporten til departementet er 15. mars. Årsrapporten skal publiseres på virksomhetens nettsider innen 1. mai. Departementet skal publisere årsrapportene fra underliggende virksomheter på departementets nettsider innen 1. mai.

To av formålene med kravet til årsrapport for statlige virksomheter ved inndeling i seks bestemte deler og i en bestemt rekkefølge er å gjøre innholdet lettere tilgjengelig for brukerne av årsrapporten, og gi bedre grunnlag for sammenligninger på tvers av statlige virksomheter. Etter DFØ sin vurdering kan disse formålene oppfylles med en felles årsrapport for FOVF og OVF som oppfyller bestemmelsenes kravene til inndeling. OVF er et særlovsselskap som følger regnskapsloven. Regnskapsloven krever at det skal avlegges et årsregnskap og en årsberetning, og stiller krav til innholdet i disse. I en felles årsrapport er det også naturlig at disse inngår.

I vurderingen har DFØ vektlagt at departementet mener en egen årsrapport for FOVF uten resultatene fra OVF ikke er hensiktsmessig. For BFD er det vesentlig at årsrapporten samlet omtaler resultater og vurderer måloppnåelse opp mot de målene som er fastsatt for virksomheten, og utgifter til forvaltningen.

Bestemmelsene inneholder som nevnt krav til årsrapport, hvilke deler den skal bestå av og hvilken benevnelse delene skal ha. Del I skal etter bestemmelsene benevnes leders beretning og signeres av leder. Det kan også være hensiktsmessig at styrets årsberetning, som det er krav om etter regnskapsloven § 3-1, jf. § 3-3, inngår i dette punktet. Dersom kravene til vurdering av framtidsutsikter i årsrapporten del V er overlappende med kravene til å gi informasjon som gir grunnlag for vurdering av framtidsutsikter i styrets årsberetning, jf. regnskapsloven § 3-3a femte ledd, kan dette løses ved at det henvises til omtalen av dette i årsberetningen i årsrapporten del V. Henvisningen må være så konkret at det er lett for en leser av årsrapporten å finne informasjonen.

Ved vurdering av et varig unntak fra fristen for oversendelse av årsrapporten til departementet 15. mars, vektlegger DFØ opplysningene om at det etter dagens prosess for årsoppgjør og revisjon ikke er realistisk å kunne utarbeide årsrapporten for hele konsernet innen 15. mars. Grunnen til dette er at årsrapporten for OVF består av et konsernregnskap som inkluderer et betydelig antall juridiske enheter i datterselskapene. Siden det i unntakssøknaden vises til at det etter dagens prosess for årsoppgjør og revisjon ikke er realistisk å kunne utarbeide årsrapporten for hele konsernet innen 15. mars, mener DFØ det må gjøres en nærmere vurdering av dagens prosess før det gis et varig unntak fra denne fristen. FOVF og OVF må vurdere om det er mulig å utarbeide en felles årsrapport innen fristen på lengre sikt. Ut fra opplysninger om dagens prosess mener DFØ det er grunnlag for et tidsbegrenset unntak fra fristen 15. mars slik at denne settes til 1. mai for felles årsrapport for 2020 og frem til og med året 2022.

**Konklusjon**

DFØ har vurdert søknaden om unntak med hjemmel i reglement for økonomistyring i staten § 3 første ledd. DFØ er delegert myndighet til å fastsette unntak i instruks fra Finansdepartementet.

DFØ gir FOVF varig unntak fra kravet til å utarbeide separat årsrapport for FOVF etter bestemmelsene punkt 2.3.3 og 1.6.1. DFØ understreker at en felles årsrapport for FOVF og OVF skal følge kravene i bestemmelsene til deler og benevnelser i årsrapporten etter punkt 1.6.1. Det gis unntak fra kravet til benevnelse på årsrapporten del I, dersom OVF finner det mest hensiktsmessig også å la styrets årsberetning inngå i dette punktet i en felles årsrapport.

DFØ gir FOVF og OVF et tidsbegrenset unntak fra fristen 15. mars for oversendelse av felles årsrapport til departementet ved at fristen settes til 1. mai for året 2020 og frem til og med året 2022. FOVF og Barne- og familiedepartementet må publisere årsrapporten på egne hjemmesider så snart som mulig etter at årsrapporten er utarbeidet og oversendt departementet.

Vennlig hilsen

Wibecke Høgsveen

avdelingsdirektør

Erik Heen

seksjonssjef

Kopi til: Riksrevisjonen

*Brevet er elektronisk godkjent og sendes uten underskrift*